A tengerszennyezés megelőzéséről szóló oslói és párizsi egyezmények

az oslói és párizsi bizottságok együttes ülése

Oslo, 1996 június 17-21.

96/1 PARCOM-HATÁROZAT

a hexaklóretán színesfémiparban történő használatának fokozatos beszüntetéséről

EMLÉKEZTETVE a hexaklóretán (HCE) másodlagos alumíniumiparban és az öntödékkel integrált elsődleges alumíniumiparban történő használatának fokozatos beszüntetéséről szóló 92/4 PARCOM-határozatra;

EMLÉKEZTETVE a hexaklóretán (HCE) színes(nem-vas)fémiparban történő használatának fokozatos beszüntetéséről szóló 93/1 PARCOM-határozatra;

FIGYELEMBE VÉVE azt, hogy a szerves halogénvegyületek, amelyek mérgezőek, nehezen bomlanak és biológiai felhalmozódásra képesek, olyan tengerszennyezést okoznak, amely sürgős intézkedést követel;

FIGYELEMBE VÉVE azt, hogy ezek az anyagok szerepelnek a Párizsi egyezmény elsőbbségi listáján;

FIGYELEMBE VÉVE azt, hogy a hexaklóretán a színesfémiparban, elsősorban gáztalanító szerként használatos a magnézium- és rézöntödékben;

FIGYELEMBE VÉVE, hogy már léteznek olyan egyéb megoldások és alternatív anyagok, melyekkel hasonló, vagy akár jobb műszaki hatékonyság érhető el, továbbá, hogy egyes alternatív eljárások kisebb környezeti veszélyekkel járnak;

FIGYELEMBE VÉVE, hogy bizonyos korlátozott mentességeket célszerű biztosítani a magnézium- és alumíniumötvözetek termelésénél egyes alkalmazásoknak, hogy ésszerű átállási időt lehessen biztosítani a kis- és közepes öntödék számára,

A SZÁRAZFÖLDI EREDETŰ TENGERSZENNYEZÉS MEGELŐZÉSÉRŐL SZÓLÓ EGYEZMÉNY SZERZŐDŐ FELEI A KÖVETKEZŐKÉPPEN HATÁROZNAK:

1. Programok és intézkedések

1.1. A HCE mindenféle használata lehetőleg 1996. december 31-ig, de legkésőbb 1997. december 31-ig beszüntetendő az alumíniumiparban (beleértve egyaránt az integrált és nem-integrált alumíniumöntödéket is).

1.2. A HCE mindenféle használata az egyéb színesfémiparban 1997. december 31-ig beszüntetendő.

1.3. E határozattól eltérően kivételként hexaklóretán használható:

a) az AZ81, AZ91 és AZ92 magnéziumötvözetek gyártásánál szemcsefinomítási célra;

b) olyan nem-integrált alumíniumöntödékben, amelyek különleges öntvényeket gyártanak különleges minőséget és nagy biztonságot igénylő felhasználási célokra, s amelyekben az átlagos napi hexaklóretán felhasználás nem haladja meg az 1,5 kg-ot.

E mentességek fenntartásának szükségességét 1998-ban felül kell vizsgálni.

1.4. A lehetséges alternatív technológiákat az illetékes hatóságoknak meg kell vizsgálniuk, azok veszélyeit és előnyeit illetően.

2. Hatálybalépés

2.1. Ez a határozat abban az időpontban lép a 92/4 és a 93/1 PARCOM-határozatok helyére, amikor a Titkárság megerősítést kapott a Párizsi Egyezmény Szerződő Feleinek legalább a szavazatok háromnegyed részével rendelkező részétől arra vonatkozóan, hogy azok képesek a határozat elfogadására.

2.2. Az egyes Szerződő Felekre a határozat az alábbi két időpont közül a későbbinél válik hatályossá:

a) a 2.1. pontban említett időpont, vagy

b) amikor az adott Szerződő Fél ilyen értelmű értesítést küld a Titkárságnak.

3. Végrehajtási jelentések

3.1. A határozattal kapcsolatosan végrehajtási jelentéseket kell készíteni a megfelelő OSPAR munkacsoportnak az OSPAR 1999-et megelőző ülésére. A jelentést lehetőleg a mellékletben szereplő formátumban kell elkészíteni.

--------------------------------------------------

Melléklet

Jelentési formanyomtatvány a hexaklóretán színesfémiparból történő fokozatos kivonására vonatkozó a 96/1 PARCOM határozat végrehajtásáról

+++++ TIFF +++++

--------------------------------------------------